Document ID: /fineweb-2-swissfilter-quality_10-filterrobots/filtered/00114.jsonl.gz/3

ΒΙΟΓΡΑΦΙΚΟ ΣΗΜΕΙΩΜΑ
του ΚΑΘΗΓ. ΠΑΝΟΥ ΚΑΡΑΓΙΩΡΓΟΥ
Ο Πάνος Καραγιώργος, πρώην Καθηγητής της Αγγλικής Γλώσσας και Λογοτεχνίας στο Τμήμα Ξένων Γλωσσών, Μετάφρασης και Διερμηνείας του Ιονίου Πανεπιστημίου στην Κέρκυρα, σπούδασε Αγγλική και Ελληνική Φιλολογία στο Αριστοτέλειο Πανεπιστήμιο Θεσσαλονίκης και Αγγλική Φιλολογία στο Ινστιτούτο Σαίξπηρ του Πανεπιστημίου του Μπέρμιγχαμ, από όπου απέκτησε διδακτορικό δίπλωμα το 1976 με τη διατριβή «Ελληνικές μεταφράσεις των έργων του Σαίξπηρ: συγκριτική μελέτη». Από το 1980, που μετατέθηκε στο Ιόνιο Πανεπιστήμιο από το Πανεπιστήμιο Ιωαννίνων (όπου είχε υπηρετήσει ως Λέκτορας της Νεοελληνικής Λογοτεχνίας) ως το 2004, δίδαξε Αγγλική Γλώσσα και Λογοτεχνία στο Τμήμα Μετάφρασης και Διερμηνείας του Ιονίου Πανεπιστημίου. Δίδαξε επίσης ως Eπισκέπτης Kαθηγητής σε διάφορα πανεπιστήμια στις ΗΠΑ, στον Καναδά, στη Γερμανία, στη Νορβηγία και στην Ιταλία. Ανακάλυψε και δημοσίευσε άγνωστες επιστολές του Σολωμού και του Κάλβου. Είναι μέλος της Ελληνικής Εταιρείας Βύρωνος, της Ελληνικής Εταιρείας Μεταφραστών Λογοτεχνίας, της Εθνικής Εταιρείας Ελλήνων Λογοτεχνών και ισόβιο μέλος της Διεθνούς Εταιρείας Λώρενς Ντάρρελ.